Collaboraciones N'asturianu de Xuan Miyar
#000000
Aniciamos una nueva estaya de publicaciones n'asturianu, dedicaes a la nuesa cultura y tradiciones. Cola collaboración de Xuan Miyar
#000001
“Hestories de despoblación y abandonu”
#000002
Son les 7 la tardi, otru día que nun vió pasar a naide pal molín. Aurora, seguru que güei tampocu nun faló con naide, otru día más ensin moler, otru día más ensin maquila, ¿Quién va dir, quién sema, ónde ta la xente?. Amador lleva díes esmolíu dando-y vueltes a la mollera, tien de dir ver la molinera.
#000003
Amador ye ún d'esos homes que vive sólu nel pueblu. Siete cases zarraes, namás cinco tan abiertes y namás una tien ganáu, poro, en denguna semen.
#000004
Amador nun ye de presumir pero güei pela mañana llavóse y punxo llimpiu'l pantalón, va baxar al molín. Al baxar dexó la burra nel prau, la que-y da la compañía y dalgo de facer.
#000005
Per caminos ente muries desarmaes, cotolles descomonaes, castañales centenaries faciendo fondes solombres, entá queden les buelgues d'eses rodaes grabaes nes llastres pelos años, feches col rodar de carros y carretes y, tórnase a mozu, de cuando'l tránsitu pel camín de neños, de alforxes y de cestes, yera'l vezu pa la xente, estraña la lluz d'eses solombres eternes. Sabe que nun va alcontrar a naide. ¿Ónde tará la xente?.
#000006
Mira la rodiada, paez que ta tou bien curiáu, y tou ye calma. Cales, xeráneos y roses florecen al rodiu la casa. Un gatu tres el cristal la ventana paez que ye lo que-y da vida al llar, onde les ruines güelen a decadencia, adornen el llugar. Mira'l cielu, mira'l tiempu, recréase mirando'l carbayu vieyu onde xugaben, ente árboles, a la maya. Un gritu de sustu failu tar de nueves nel llugar.
#000009
Nun son los años del bulliciu'l molín, nin los años mozos d'actividá dala. Burros, alforxes enllenes, xuegos y xuntances populares yera l'actividá diaria, güei, equí tamos sólos. ¿Ú ta la xente?.
#000014
Remembrances d'otros tiempos enllenos d'enfotos, qué pintamos nesti tiempu ensin almorzar recuerdos, y non, nun facemos vacíu a les mentes entá despiertes, semos quién xintar ilusiones, años pasaos que mos dan la esperiencia de la vida enllena d'hestories, dexando caminos andaos enllenos de roses, anque agora, mos pinchen les espines.
#000016
Miraes arrequexaes, asemeyando pantasmes vivos pela aldea, coles sorrises perdíes y les miraes dolientes, ensin sintir xirar les mueles.
#000018
Aurora clisa la mirada nel carbayu vieyu, Amador nun diz nada, mira de nueves al suelu.
#000019
Estaya de publicaciones n'asturianu, dedicaes a la nuesa cultura y tradiciones. Cola collaboración de Xuan Miyar
#000021
Principia l'andar pela cai del Agua, a la bocana ensin paragües a la busca de consuelu, a les veces qu'alcuentra l'arume a pan tienru, que ye la so debilidá, ya'l so recuerdu de neñu y, andar a la qu'anda, pa que nun echen furruñu los sos raigaños y creyelos.
#000023
Caleyando bien garráu y nun lu suelta, cuntando los pasos sigue andando hasta la estrencha Caleyina, per onde tovía oye los chillíos y berros nidios de tantos neños xugando n'aquélles llargues tardes hasta los atapeceres.
#000024
Mientres, va pasiando y acariciando'l suelu llega l'Anchu, tan anchu, el sitiu de paseantes ocasionales, turistes foriatos y vecinos aspirantes a espectadores petando l'hestóricu café. Nes sos cares aldovínase l'enfotu ya ilusiones nesa espera, cola priesa d'entrar nel teatru Riera.
#000027
Pisando'l suelu con mimu pa nun mancar la so Villa, anda p'atayar pel pasaxe andando mui seguru, pa esfrutar de l'ayalga de la Plaza'l mercáu col decoráu de cuentu. Enantes entró nel Café d'autor pisando'l suelu bordáu de flores con filu finu, y esfruta la cafeína pa entamar la nueche llarga que lu espera espiertu.
#000028
Depués de dieciocho hores yá ta nel mediu la paza'l Güevu. Gasta una hora xirando faciendo un exe col calcañu pagáu al suelu alredor, nel sitiu que lu envuelve, a la velocidá de l'aguya'l minuteru del reló l'Ayuntamientu, al tiempu que siente'l pálpitu del corazón de la Villa a piques d'entamar el sueñu y cásique duerme. Apáguense les lluces de los chigres, toquen a callar, zarraron les puertes.
#000029
Agora, la Villa anovada de verdaes infinites, comu sidra'l duernu qu'esgola pel gargüelu. Pasa la nueche acoricáu nun bancu nel Parque la Ballina con delles hores dormíes, tantes comu perdíes. Suañó coles hestories deprendíes que-y asuénen a tastu agrín comu l'arume de la esperanza dala. Hestories allancaes comu sidra na pipa pa escanciala, qu'espalme na so cara pa beber de los recuerdos.
#000030
Nel creciente vamos medrar xuntos, esponxigaremos y daremos la vuelta xuníos, entós, n'alborada colos suaños anovaos, veremos les lluces prendíes, atoparemos y veremos medrar de nueves les ilusiones perdíes, agora enceses.
#000039
Perhí van, pasiando pela cerona comu tantes veces, alcontrando'l llugar perfeutu p'alendar que-yos enanche los pulmones, p'andar a veces, cola cabeza gacha mirando pa los nuestros adientros a la gueta de la paz y del silenciu ganáu a la vida cotidiana, colos deleres y los sos menesteres.
#000041
Tornando direicción pa la Casa'l Conceyu tuerce'l piscuezu pal Parque la Ballina, atopa les mazanines. Tolos bancos acutaos al rodiu p'aselar y aldericar. ¿Qu'hai tres el sombreru?.
#000042
Carrió, blanquina, coloradona y roxina... rescamplen col brillu llimpiu y relluciente. Mazana pañada pa enseñala y fotiala, sentase y retratase pa saca-yos el brillu cola culera poniendo una sorrisa na cara, coles mazanes d'esa Villaviciosa cimera, que facen maxa.
#000043
Alderiques superficiales, retruques intrescendentes y saboriando hestories repitíes y vieyes, cómu l'alimentu de los cuerpos gastaos y les mentes, entá abiertes... y ven pasar un rapazón escorriendo a los ñeños màs pequenos, faciéndolos suañar nel futuru, n'un futuru ónde la rueda del carru nun roda penriba les llábanes llabraes pola rodada.
#000046
Un rayín de lluz que s'adiéntra pente la solombra pel parque, foi cómu un mordigañu de frescura naquella mazana dorada, aliviando les fatigues d'ún y la sede de los llombos aventaos, y de sudu esgolando pela cara sonsuañando llárimes de los enfotos amenorgaos y cola boca pequena, compartiendo secretos, sabiendo ser y deprendiendo tar.
#000048
Nun manca l'arguyu, manca'l sudu, les reñonaes, el trabayu y l'esfuerzu inútil ya escuru de dimir y esmenar. -¿Qué, prestaríate volver a ser mozu?. -Si ho, y mayar y apretar, mirar el filu sidra cayer nel duernu, de bona gana facía una mayada, y garrar en xineru una panerina del horru, o una mingana.
#000049
Vivir de nueves la realidá pasada pa nun escaecer, nun dexar nel olvidu lo que m'esmuele, l'abandonu y l'arfueyu, pa vivir y narrar momentos de la vida, la que va gastada. ¿Qu'hai tres el sombreru?.
#000050
Cada casa tien una historia y queremos facela cuentu, enantes d'escaecelu, cuéntamelu. Hestories nun cuntaes y d'amor polo nuestru. Esi sombreru ta fechu pa equí, pa ónde quería, amás de la merecía dedicatoria, traxo les mazanes rodando pel camín afayáu de l'ayalga maliaya.
#000051
Reflexes a tolos vientos l'alma de la idea primitiva na Plaza del Sr. Fernández y ufiertes coles manes firmes la sereta enllena del frutu del pumar vendíu y nós, a l'algame pel futuru al serviciu del presente prietu pol frutu del nuestru conceyu.
#000055
El tiempu nun cambia'l tiempu, namás les hestories, cuentos y lleendes y si dalgún día te facemos falta, nun llores, dimos qué sientes.
#000058
Ye un mundiu d'esperanza'l que trae l'airón que vien de la mar a la nuestra tierra cargáu de señardá, d'alcordances y conseyos qu'un día dalguién coló con éllos lloñe y recostinó cola pebida qu'esponxigó al otru llau del anchu la mar.
#000059
Emperu, entá se caltién n'alcordanza y cualquier día d'estos, esa remembranza va tornar, enllenando les caleyes de los pueblos d'aires de grandeza y de la hestoria d'Asturies, tantes veces escaecía y dafechu, tantes vueltes repetía.
#000060
Vieno l'aire frescu pol que naguaba pa dame na cara un día braniegu alcontrando'l suañu tornando al mio universu de los suaños imposibles.
#000061
Col corazón valtiáu d'ilusión y sintiendo les emociones d'aquellos tiempos d'afitar na mio tierra la identidá enxamás nun perdía.
#000064
Aposento l'alma nun xergón de ñubes escoyíes y andando p'enriba la tierra del mio pueblín coles entrañes de la real alcordanza atopaes, a piques de ser perdíes. Andar descalzu pel prau onde deprendí a poneme drechu, moyar la cara col orbayu nuevu y dexar que me tape'l mantu la rosada n'alborada, col corazón encoyíu, xunto a mio madre que m'alguardaba.
#000065
Depués d'andar pela nueche persiguiendo un suañu p'algamar la lluna, nesi viaxe pel nuestru cielu y sintíse afortunáu p'alcontrar la lluz qu'illumina la nuestra esistencia.
#000070
Tiempos duros de soledá ya inseguranza, coles lluces apagaes nes edaes moces tarreciendo ́l futuru y a los mieos escuros.
#000072
No más fonderu yera un home buenu, no más fonderu. Güei les sos alcordances yeren pa los padres, cola casería vacía, alloriáu y tan sólu.
#000073
- Pá, cuéntamos otra vez el cuentu del mozu que garró les perres nel furaquín na cuadra...
#000085
Entamen tornar pa casa, baxen pela caleyina contentos, los ñeños esfrutando y xugando col so pá depués de llegar de trabayar. Güei tocó dir ver les xates que duermen nel prau y llimpia-yos la poza l ́agua. Caleyen, Luis a les veces paez más candial, anda a la vera de so padre, Pepín, más enriedosu anda a carreres, a veces p ́alantre, otres p ́atras.
#000087
Pá, si escueyo una estrella pa mim, mañana voi saber cuála ye?. Diz Luis.
#000092
¿ N ́acabante recoyer echamos una escoba?. Pepe, sabes qu ́echo pilancos sumando, echamos un parchís anda... Val, asina cómote enantes dir pa la cama.
#000096
¿Qué quies Pepín?. Nun soi quien dormir, tate un pocu equí anda, teo mieu... Afalágalu, tóca-y la cara candial, vamos espertar a Luis, vamos tar en silenciu. Toi espiertu ma, nun quiero dormir, cuéntamos un cuentu. ¿Pues cuntamos el cuentu del mozu que garró les perres nun furacu?. Diz Luis. Val, n ́acabante cuntalu a dormir... ¿val?. Diz la madre.
#000099
Yera naquellos tiempos, cuando un mozu que se llamaba Xosé y que tenía fama de malu, enredosu y retrucón, nun lu queríen munchu los vecinos, andaba tol día ensin facer nada, col gomeru nel bolsu tirando piedruques a los gatos y buscando perros p ́amarra-yos una llata nel rau. Nun paraba en casa, nun tenía una peseta, nun-y daben nada, el so pá gastábalo tou en vinu y nun lu quería ayudar. Yera so madre, la única que s ́esmolía por él. Yera un rapaz al que-y gustába muncho una mozuca, peru ella nun-y facía dengún casu, entós, él diba a vela ensin que naide lu viere, caleyando escondielláu, tolos díes que podía diba l ́atapecer, peles caleyes pindies a la so casa y xixilábala dende afuera, peles ventanes con procuru, nun dase a ver, cuando toos de la familia taben dientro.
#000100
Un día de sópitu, él taba tres el pogollu del horru, ve al pá de la moza salir de casa y entrar nel corral y zarrase dientro, al mozu paeció-y mui raru, allégase con curiáu a la puerte ́l corral y per una resquiebra ve al home meter dalgo nun furacu nel muriu, tres les vaques y tapalo cola mesma piedra. Alguarda un cachín y cuando ́l paisanu sal y entra en casa y s ́apagaron toes les lluces, cavilga... yá tán toos na cama. Entra nel corral a palpu y prende ́l farol qu ́hai na entrada, antainando, quita la piedra del muriu y garra lo qu ́hai dientro, una saca con munches perres.
#000101
Depués de munchu tiempu, mandaren-y dir trabayar a la casa la mocina y conociéronse meyor, anque ́l padre de la moza nun la dexaba falar con él, entós comencipiaren a vese a escondíes. Xoxé vivía solú y fueren faciéndose amigos, depués de tiempu ella tamién quedó sóla na so casa, Xosé perarguyosu nun sabía qué facer pa da-y gustu y, entrugó-y...
#000103
Xosé xube pal desván pela pasera, entra a gates pa la rasera y quita la teya, namás atopa un ñeru ratones na fardela.
#000109
Andaba dende va tiempu cola testa gacha, dir pel día pa echase nel cabornu yera un de los momentos más afayaizos pa cavilgar de la so vida a la solombra, arrodiáu de castañales, humeros, carbayos y matos, mirando ́l cielu pelos furaquinos ente árboles y ñubes, mirar los rayinos del sol qu`entren p ́allumar la so mente confusa y entrugándose, ¿quién soi?. Equí, soboriando l ́agriu la nada y reprimía la rabia, ta sólu, naguando pel rayín d ́esperanza y faciendo l ́esfuerciu d ́escaecer la realidá de los sos vientos revueltos, col espinazu dobláu y los silencios espiertos.
#000110
Oyí pasinos, entra ́l mio pá pel estregal, antaino a separtar el montón de tarucos, la torre qu ́entamé facer tien doce pisos, en caún tien un tarucu prietu que foi quien dir xuntando y separtando pa que mio madre nun los meta na cocina, mio pá anda ensin mirar pal suelu cola zapica lleche, pisa ún y zarapica, tuvo a piques de cayer, garróse al marcu la puerte, la que nun salvó foi la zapica; da la güelta, mírame de males y mete-y una patada a la torre de tarucos y a min una morrada, garróme de raspión, cásique la safo, pero quedome la cara colorada.
#000113
Abro los güeyos, entamo dir pa casa depués d ́un día duru de trabayu. Remembro a mio madre, cuántu la eché y echo de menos y tamién a mio pá, qu ́ocupó ́l so espaciu con trabayu, vinu y desvelu...
#000117
Caleyo tornando a casa despaciquín col enfotu d ́arrodiame de la mio realidá; ando pela vera ́l ríu y paso xunto a la pozona la presa ́l molín, güei escaecía comu la canal y estrozada peles corrientes, sentéme un poqueñín a remembrar la maxa d ́aquél día cásique l ́atapecer, día de povisa, d ́angazu y sudu, pa esfrutar la soledá de bañase en porriques como tenía ́l vezu, a estes hores... ¿quién me va ver?, cola corriente selequino y l ́agua fresquino esfruto mirando ́l claru l ́agua, de sópitu siento comu un ruidín, dacátome que dalguién ta perende y xixila dende ́l matu a la vera, miro bien al rodiu, nun foi quien ver quién yera, esmolíu toi y seguru que yera ella, fágome un piñu y asomo namás la cabeza, depués d ́un tiempu d ́espera voi salir del agua, vístome y xubo al Xin con procuru pela caleya, con un nome grabáu na mente, Lena; la neña, pa min estirada, que siempres m ́aforró na escuela la mirada.
#000118
T ́afitáu n ́alcordanza, l ́horru, la cuadra, les ventanes tán pequeñes, árboles vieyos qu ́acuriosen el rodiu y sobro tou, los llugares pa remembrar, dende fuera casa.
#000121
-Luis, Pepín a cenar, salíi yá, llega Luis saliendo de tres la casa percontentu de que nun lu alcontraron, Pepín azorrona, espera qu ́entren toos y cuando nun lu pueden ver, como un afogáu sal del so escondite, del so requexu secretu.
#000124
Sentaos al rodiu la mesa Pepón mira la muyer y a los sos fíos, ruempe les cadenes del so recuerdu, la vida camudó enforma, tien la familia que suañó de neñu, nun pierde ́l tiempu nos sos recuerdos mirando a los neños, que se piquen a pataes per baxu la mesa, - Vaes dir pal cuartu a pensar y ensin cenar, diz-yos so ma.
#000125
Ye hora dir pa la cama, duérmese otru día más esfrutando lo que tien na casa y alcordándose de sos padres, n ́especial de so ma, cuántu lu curió, cuántu-y tapó, qué tiempos de color prietu ensin remediu, onde se paró la so neñez cola cayida de la pasera vieya, nun tenía que ser ella quién la subiera... piensa y na escuridá, mira pa enriba, el que t ́ehí que me lo diga, - ¿Por qué me dexasti ensin ella?.
#000126
Paróse ́l mundiu aquel día traicioneru y llegó la señardá metía na lluz caún de los díes qu ́alborecía, él nun sabía cómu francer les cadenes del so encarcelamientu, nin suañando, quitaba la galga de la so desdicha y de la so rabia.
#000127
Faciendo un exerciciu testerón métese baxu ́l mugrientu cobertor, mientres so pá sigue aporroneando per baxu, nel pisu ́l so cuartu.
#000131
Una nueche más d ́hestories cásique perdíes p ́alcontrar el sueñu, ente otres munches tan candiales, con tantes nueches coles sos llunes pasaren.
#000133
-Abúltame raru, mio pá entá nun se llevantó. Yá tenía delles coses feches y el nuberu amenazaba enforma, yera más qu ́orbayu; - Voi tener que dir a llamalu...
#000136
-Hai Pepe, has de tener curiáu, que ta to pá sólu y teníes que echa-y un gabitu col ganáu. Ensin parar, Pepe baxa la cabeza y a zancada llarga baxa pa so casa ensin dicir más nada. Pepe llega a casa y tien tiempu de mas p ́aidar a so pá, pa cenar y metese na cama y cavilgar, ensin dicise nada, mudos los dos, mírense de regüeyu, comu siempres.
#000143
Pepe ta envizcáu en dir a ver a la rapaza de la casa ́l Xin, agazapáu tres les sebies, tolos díes que pue, l ́atapecer, xube al rodiu la casa escondiellándose y, al traviés de les ventanes mira la mocina afatáu, de cómu l ́acariñen, cómu-y falen, naguando, cómu ye ́l tratu d ́una familia en casa, pa él desconocíu. Aguanta tol tiempu que tien, espera con ansiedá. Subíu a la talamera l ́horru, hasta que Lena xube pal cuartu d ́alantre, malpenes pue ver nada, cola lluz de la bombilla de venti y la cortina d ́un llau de la ventana echada, aldovina cómu se quita la ropa, cariciada y rescamplando pela lluz marillentada. Comu un ser anxelical con ropa blanco, vela averase pa zarrar la ventana. Ablucáu, torna na escuridá pa la so casa pel camín de les desventures, el mesmu de les emociones.
#000144
Ta sollerte Elvira, el perru lladró cuando pasó Pepón ensin gorgutar delantre la so casa. Güei Pepón tornó un pocu más tardi, velu pasar, baxando la cabeza, con disimulu.
#000146
Llega a casa enantes que so padre, ésti llega enfocicáu y pinpiáu comu tantes veces y entá, ta tou ensin facer, depués de porfiar enforma, dexen a mediu facer les coses y al ganáu, muertu fame, namás con un pocu herba seco. Vanse pa la cama con un pocu pan y una mazana y una taza lleche.
#000147
A Pepón faise ́l día llargu enantes d ́atapecer, depués de facer el manguán tol día escalforiándose y cavilgando cómu entamala. So padre foi pal chigre cuantayá. Garra ́l cordel que tien preparáu y tira pal camín del Xin, con procuru, al pasar pela casa d ́Elvira, col enfotu de que nun s ́entere ́l Rin. Quesiquiés, el Rin ta llistu, col vezu de dir con él, a mediu camín yá diben xuntos, gárralu Pepón y amárralu n ́un cabornu de castañu d ́al llau ́l camín, el Rin queda lladrando y lloriqueando y pocu a poqueñín, va royendo ́l cordelucu ruín.
#000148
Pepón xixila tres el pegoyu l ́horru, alguarda un pocu, -Esta nueche tampocu.
#000150
Cuerre, baxa pel camín escuru cola tristura del tiempu perdíu. Con dello del camín andáu, siéntase nel cabornu. Rescamplen les estrelles y la lluna a piques d ́apaecer tres d ́aquelles ñubes prietes. Siente la soledá nel so mundiu de les almes solitaries y tan disgraciaes, a quién fala, a quién quier, a quién llora... y a él, ¿Quién lu siente?. Ensin dexar de mirar la lluna relluciente quier semar llárimes de rabia y desesperanza peles caleyes perdíes del mundiu de les inxusticies. No fondero de la so mirada ta la lluna, mira ́l cielu onde un día-y dixeron que taba so madre, fae tiempu que sabe que non, nunca nun vio a so padre rezar mirando a esi cielu, que-y paez el de les esculpes tramposes, nin siquiere rezar, el so rezu ye a la botella de vino, dacuando-y falta, la so manera de...
#000152
Al amanecerín anda alloriáu, cola tristura n ́alforxa pa so casa, ensin que naide se decate que nun ta, nin s ́esmuela dél.
#000154
A media mañana llámalu so pá, -.Pepe, Pepe, llevántate folganzán. Depués de un cachu baxa, diz-y so pá que vaya char un gabitu a Mel el del Xin, que trae un xatu pal camión y nun anda. Va Pepe al so alcuentru a emburriar el xatu, da pena velu de ruín, enñérase de les pates d ́atrás, ensin dexar de posar la mirada en Lena y tar, tan a la vera d ́ella. Llegaren a la carretera y xúbenlu al camión. Nun ganó nin les gracies. Apartáu pa un llau nun pierde detalle, cobren el xatu y Mel guarda les perres y tornen pal Xin ensin dici-y nada, nin siquiera una triste mirada,
#000155
Al otru día l ́atapecer, Pepón entamó, comu davezu dir al Xin, yá cásique-y pasó la desazón, callandino, al pasar por casa Elvira amarra ́l perru con la cadena na caseta y darréu, enfila ́l camín de la so llocura. Llega a la casa, tan toes les lluces encendíes: embaxu, los cuartos, el foco, na cuadra, que ta zarrada a cal y cantu. Escuca y queda guardáu, nun pue ver nada, piensa qu ́igual va parir una vaca. Apáguense delles lluces de casa, hasta Lena, perxixilada, foi echase na cama, lo primero que fizo foi zarrar la ventana. Siente un golpe na cuadra. Faciendo un exerciciu de puxu sal de la solombra y fai por mirar pa dientro a ver qué pasa, con un güeyu mira per la resquiebra na puerta d ́entrada, ellí ta Mel, engarráu con una piedruca pa metela nun furacu na paré. Aguanta mirando un pocu. Mel garra moñica y tapa les xuntes al rodiu, arralla con ciñu ́l muriu cola fesoria, onde metió la piedra.
#000156
Ta seguru de la so fuercia xabaz ensin tener razón y que dalgún día s ́alcordarán dél. Enfila ́l camín atristayáu pa so casa, al pasar pel regatu la pozona, cásique a palpu p ́alcontrar l ́agua, llava les manes.
#000158
Entró nel campu cola entrada d ́unes poques pesetes y metióla nel bolsu con perres sueltes, Ramón va gastales pa comprar unes tires de la rifa. El campu ta bien moyáu como siempres n ́iviernu, los xugadores patexen el prau quitáu al porréu cola folla de la muga acabante cayer, enterrando les botes hasta los todiellos, nun ensucha, nin van sintir el golor a pación acabante segar hasta que nazcan les margarites.
#000160
Güei tampocu fueren quién, col balón mui pesáu, les botes entremeraes fundiendo ́l calcañu pa dar un pilancu y dexar ehí ́l balón, mientres los aficionaos amuesen la fuercia d ́impulsu verdaderu a la solombra de les vieyes fileres de murnios cipreses.
#000162
Solombra zarrada na valla ensin xente, ellí ta Ramón, a les cuatro del domingu torna ́l xuegu pal aficionáu caseru. Camiseta negra y calzón per un minutu blancu entama ́l xuegu, los ñeños a la gueta ́l balón, ¿ónde coló?, colgáu del ciprés o n ́otru llau dientro ́l charcón.
#000163
Llealtá, ye ́l palpu nes cais de la Villa, ye ́l gabitu pa conocemos y queremos como sufridores ensin copes nin campeonatos, el premiu ye ́l purgatoriu, baxar y xubir la pasera pa llegar al premiu, salir del infiernu.
#000164
Vamos enriba mozos, xube Senín y Anzarda cambiáu de banda, centra cola mala pata, entra Enrique con tou, que la remata.
#000165
Rescampla ́l sol penriba la valla, semos importantes na categoría nacional, el rival ye un equipu de capital que llega a la Villa dándose méritu, xube l ́espiritu, polos goles que metimos y nun mos metieren, calientes salieren.
#000166
Alguardaos del orbayu y del sol, atechaos na grada, cantamos goles d ́emoción que mos avera a los suaños pa beber de la nuestra fonte d ́ilusión, pola bona xestión y tar ufanos ya invatíos nesi luxu de campu, col calzón munchu tiempu blancu.
#000168
¿Ónde tan los Lleales?, onde ta Ramón, na so soñada, onde tan les alcordances de la torna ́l purgatoriu, con dignidá bien puestu nel suelu, viaxando nun xergón de ñubes penriba Les Caleyes, nel llímpiu cielu.
#000169
Equí toi, rescamplando, afitáu na parede pero naide repara en min, confórmome con mirar la fonte, arroncháu, de frente, acariñáu namás pol vientu, alendando ignorancia nesti puntu d ́alcuentru guapu p ́aselar. Xúbeme la carga emocional de conocer onde toi, mirando la xente cruciar la placina, encandilaos, colos güeyos risueños sabiendo que tan nel so cielu, tando na Villa hai qu ́andar orgullosos y presumiendo pel Güevu y mirando cómo s ́esmenen les banderes de la Casa ́l Conceyu.
#000171
Ráspienme les miraes dacuando la xente agüeya ́l reló, cuantayá cola campana muda nel campanariu qu ́adorna l ́olvidu. Con dignidá, miro col güeyu de la cabeza de la izquierda les moces y mozos d ́esos bailles de los domingos, dalgún concursu de bolos y cantares de tonada y de la reciella xugando y, un día de cutu, alguardando emocionaos polos chochos que-yos tiren, un 5 de xineru.
#000173
Col güeyu de la cabeza derecha, miro la mocina xunto ́l carrín de los xelos, la mio cómplice, trabayadora callada, dende tiempos de la carroza d ́aquella manzanona, cavilga y cavilga los mesmos pensamientos, estremando la rellación d ́époques en blancu y prietu y remembrando los fechos que nun coesistieren nel mesmu tiempu. Díes grandes p ́arrodiar el pilón col grupu la Danza y, pela tardi, ve separtase la xente col rictus roceanu, dexando pasar les autoridaes bien enchipaes, pa entrar na Casa ́l Conceyu. Con traxes d ́asturianu, ente cures y autoridaes, enfotaos, los mozos entamanen el llagar, el duernu y los mayos. Va alterándose la mocedá, mozos y moces mírense de regüeyu, va comecipiar la romería, entama ́l baille y saquen a baillar aquella neña vergoñosa, que ta colos padres, dixo que non, dio-y cosa.
#000174
Atapeció enforma, coles lluces de collores, tirando pel carrín, la mocina los xelos mírame de regüeyu, cola mirada no altu, despídese del escudín hasta mañana. Pel Ancho alcuentra pasiando delles pareyes, anden hasta la Manzanera, dempués dalgunes tiren pa Les Caleyes, otres pa enriba la Ballera.
#000175
Enantes d ́alborecer d ́un miércoles cualquiera, amañanando, pónense de pies col afoguín pa dexalo tou preparáu. Anden pelos caminos, fondes caleyes y carreteres, garren la camioneta a la mesma hora y la mesma xente de siempres, carguen les maniegues, paxos, cestos carreteru y de banielles.
#000178
Más de cien años de miércoles, del mesmu soníu y del mesmu ecu que namás facen los sos murios, más de cien años de los mesmos golores. Golor a tierra moyao, a trabayu y sacrificiu, golor a suañu y a sudu. Tamién a menudu esfrutando d ́esti aire de fiesta, atalantando esperanza con bon xeitu.
#000181
Hestories de necesidá, de charres y vezos. Hores d ́espera de fríu y priesa, con esmolición, hai que facer los recaos y entá nun salieren les perres. Güei malpenes se vendió ́l galipu fabes y un copín de patates, llevaren les ocenes de güevos encargaes y tovía ta ́l pitu nel paxu espatexando, coles pates amarraes, ensin poder glayar.
#000182
Ensin tenete en cuenta llevámoste dientro, vivímos col orgullu de lo que ye nuestru. Una ayalga gastada de tantu mirala y d ́emporcala, dexar que baxe lo que tiramos cola riada ensin da-y la importancia. Sufridora invisible, callada y delicada. Requexu de páxaros migrantes, de fotógrafos escondiellaos, de ribereños agüeyadores mientres remanez el silenciu, acomuñadores de sentimientu. Rescampla orgullosa acariñada pel sol mentantu baxa sele la marea, con basoria a esgaya. Cuerre ́l golor qu ́alienda ún cola esmucidora piragua y, mécese col arume del zusmiu la mazana.
#000188
Pasión pela tierra qu ́habitamos, xente del pueblu qu ́esploren a la vera la mar agüeyando ́l bravor del agua afalador, foles d ́agua acelerao qu ́alcuentra llastres, faciendo regodones cada vuelta más redondos y más pequenos. Pedreros arrequexaos peles marees ansioses, abeyugos de páxaros, d ́homes y de muyeres a la gueta la calma, colos güeyos bien abiertos y la borrina metía nel alma.
#000193
Cantábrico que dibuxes el llitoral cola navaya afilada, ficisti de puerta pela qu ́entraren cultures, pueblos invasores, náufragos y reis. Cantábrico, coles puertes y ventanes abiertes peles qu ́escaparon suaños a borbotones. Yes l ́horizonte de los suaños afogaos que llevó l ́aire lloñe metíos nos nubarrones. Dístimos aliendu dende ́l to balcón y a veces solana onde miramos na llongura ensin ver el llinderu, cola fondera imaxinación reflexao nel to espeyu.
#000194
Llevántate xentiquina y ponte guapa, llevántate enantes que s ́apague ́l lluceru, esbilla pallabres qu ́amosen xolgoriu, quita la tranca que mos caltién na solombra d ́esta nueche prieta ensin ver la lluna.
#000198
Campanes, l ́arume de les sidreríes, claveles colloraos, musica de gaita y l ́algarabía de la reciella d ́esta Villa que col pulsu aceleráu mos lleva. Atapez.
#000201
Apáguense les lluces, güei daquién de la mocedá presllará del so diariu la páxina de la so hestoria, la íntima aventuriega folixera nun ye pa contala.
#000202
Sele col últimu volador, peles cais y pela caleya atristallada onde nun llegó la candanga, ensin gana, tornamos pa casa. Allantrones, oímos una risotada.
#000203
-Güelina llegó la hora, ya sé que nun yes mui besucona pero vas dame un besu, mañana voi mañandiar pa dir pa Xixón a garrar el barcu.
#000207
-Ai Luisín, esos besos manquen muncho, naguo por vete y alcordame de ti asina, lo mozu que yes y más que vas facete, camiéntote polo que más quieras, iscribi a to ma, que va lleeme les cartes, yes un rapacín y dii al to tiu que dixi yo que te curie y que te trate bien, seique yes mui curiosu pa tou y mui trabayador, aforra. Vas venir a veme enantes que muerra, toma, alguarda estes semeyes pa to tíu, que vea lo vieya que toi y nun escaezcas la carta que-y mandé escribir a to ma.
#000208
Danse besos y un abrazu, la güela sabe que ye l ́últimu, depués de falar y camenta-y delles coses. So güela llimpia la cara col mandil y Luís cola manga, ensin mirar pa tras dexa San Martín, torna pa la Villa, mirando pa la mar y pa la ría.
#000210
Cuando llega a so casa, so pá Crisanto, ta dando de beber a los gües y so ma Luisa, yá los tenía cebaos, güei dio tres viaxes, tuvo ́l día bien aprovecháu, mañana tempranu salen pa Xixón, va ser un de los pocos díes que nun va carriar. Llevantáronse ceo, so ma yá lo dexó ayeri tou entamáu, una maletina nueva cola ropa y tolos papeles que precisa pa embarcar, manda a Luís que quite la pelusa de la barbadiella y del bigote, qu ́estrene la navaya d ́afaitar que-y mercó enantes de guardala metía nuna saquina col xabón y la brocha, de xuru que dende agora la va precisar.
#000211
El 8 d ́Abril de 1925, nuna xarré d ́un caballu y con otru rapaz de la Villa salen pa Xixón, malpenes se ve. L ́otru mozu despídese de so ma y so pá na Oliva, qué momentu de tristura, camín de Xixón y ensin dexar de mirar tres de sí, espurre l ́última vegada ́l brazu enantes de perdese na escuridá. Nun hebo más pallabres fasta llegar a lo más pindiu, a Luís yá sabe lo que-y espera. - Los homes vamos subir andando, Luís echa una mirada pa la Villa dende Vistallegre, apenes pue ver nada, comicipia alborecer. Pa mediu día llegaren al Musel. Qué baruyu xente, ablucaos col barcu, tan curiosu enxamás lu vieren. Hai una fila de más de cuarenta mozos y dalguna moza pa embarcar, Luís ye ́l más pequenu, tamién taben a despedilu los güelos de Granda, vivió con ellos un añu mientres tuvo d ́aprendiz de macánicu en Xixón. Confundíu nun atina a nada. So pá cola maleta, so ma y so hermana nun se separten dél, toos en fila fasta la rampa de madera... Entovía tan cargando carbón y metiéndolo na bodega, mientres sal fumu negru pela chimenea y fumu blancu per otra más pequena.
#000212
Yá ta ́l barcu saliendo a la mar rumbu a Vigo, depués de baxar al cuartu, dexar la maleta y conocer a dellos compañeros sube pa cubierta, lloñe, ve pedreros y Xixón. Depués del atragantón de la despedía nun se dio cuenta onde ta metíu, pa esguilar pa la cubierta llevo-y un peazu.
#000213
-Dígovos adiós, voi tar onde enxamás voi a escaecer. Dígovos adiós, siguís tando dientro del mio corazón... Alcuerdase de la cara de ma y de la so hermana. Depués d ́averase a Vigo y Las Palmas, namás queda otra parada en Brasil, yá lleva 20 díes na mar, la mar que-y relluz nos güeyos, namás que lu dexaben subía a la cubierta. Ensin llendes, paez-y que ye un puntu prietu dientro l ́universu. En tol viaxe nun vio namás qu ́otru vapor, lloñe, na llínea l ́horizonte onde les nubes axúntense col mar aldovinó ́l barcu, namás pudo ver el fumu negru. Nel camarote hai muncha xente, ente engarradielles, picarates, curiar les sos coses y col aire mui cargáu, nagua per tar na cubierta. El 6 de mayu, depués de 28 diés el barcu avera nel puertu. Radícase en Mataderos, la capital federal, Buenos Aires.
#000214
Xunetu de 1925, pasa ́l carteru a dexar una carta en casa de Crisanto, ye del so fiu Luis:
#000215
Queríos padres y hermana: yá llevo unos díes en Buenos Aires, nun ye nada como yo imaxinaba, fai munchu frio y munchu traxín de xente. El viaxe foi mui llargu, paémeque arruiné, comí pocu y nun me gustaba nada, asina y too, nun tuvi tiempu d ́aburrime con tanta xente, había de too, la mayoría bonos. Yá toi na casa, acoyéronme bien, como a los sos fios y yá toi faciendo dalgo de trabayu, de mecánicu nun me quieren entovía, camentáronme qu ́hebo deprender más, pero sé facer más coses y fágoles. Alcuérdome muncho de vós y lo qu ́atristalló la despedía, camiéntovos que toi perbién, lleei la carta a güelina y que nun te triste, que se curie como vós, como tamién equí lo fago yo. Alcuérdome muncho de la Villa, estrémase muncho de Buenos Aires. ¿Pá, yá acabaren d ́enanchar la carretera a Viñón, yá pasen los camiones cargaos, entovía pués siguir carriando carbón? Un abrazu del vuesu fiu y hermanu y tamién pa güelina, mandaime les cartes a la direición que pon nel sobre. Siempres el vuesu fiu. Luis.
#000216
Principiando ́l sieglu XX, Crisanto, un mozu de Granda, Xixón, llegó a la Villa a trabayar de carreteru con un home que carriaba, carrió la piedra pa la obra del Ayuntamientu de la Villa y dello pa la escuela de Seloriu y tamién carriaba carbón, tenía tres carros y siete gües, carriaba dende la mina de Viñón fasta ́l cargaderu de la Espuncia, tolos díes xuncía dos o tres pareyes y facíen dos o tres viaxes caúna. Crisanto acabó casando cola fía del amu y darréu quedóse col negociu. Dende va unos años, 1919, qu ́Antracitas de Viñón trespasaren les sos propiedaes a Minas de Cabranes S.A., abriendo ́l sistema de tresporte a tolos carreteros que pudieren dar viaxes, tolos díes bien tempranu yá facín filera nos cargaderos de Viñón una montonera dellos teniendo qu ́esperar na fila y facer turno, cada día tenín menos tiempu a facer viaxes, mientres baxaben los precios. Al mesmu tiempu que Minas de Cabranes modernizó la esplotación, iguóse la carretera fasta la Villa y meyoróse ́l puertu d ́El Puntal, col enfotu de que ́l carbón tresportárase en camiones pa cargalo en barcos más grandes, n ́El Puntal, lo que supuso una torga perimportante pa los carreteros de la comarca, teniendo qu ́entamar otres actividaes, dalgunos cambiaren los gües por vaques o pa dedicase a otres xeres estremaes. Crisanto siguió col carbón mientres pudo, tamién con piedra, madera, mazana, too lo que-y saliere, agora nun tien munchu futuru nesto, depués de llargar el so fíu pa la Arxentina y manda-y bones noticies d ́ellí, entama mercar los gües y embarcar cola so familia, yá nun queda naide que lu amarre na Villa, tampocu en San Martín del Mar. El so fíu ye quién lu llama pa la Arxentina, esmolécese, pon munchu procuro nello.
#000217
Hermógenes Luis allégrase enforma cuando llega la carta cola noticia de que so pá, so ma y la so hermana entamen embarcar pa con él. Lleva tiempu n ́Arxentina faciendo munches coses, ganándose la vida no que-y peta, vive l ́aventura, yá nun ye ́l neñu que llegó, ye ́l mozu asturianu ensin perda d ́identidá, suaña con la Villa, el verdín, la so mazana, la comida, l ́orbayu, los sos collacios y la so ría cola borrina... Namás que pue va ver la mar.
#000218
Sos padres, cuando llegaron a Buenos Aires vivieren con él en Murriondo fasta que camudaron toos de casa a Bella Vista.
#000220
Toos s ́afanen nes sos xeres como trabayadores que son. Depués de llegar a la Arxentina, sos padres, entovía tuvieren cinco fíos más.
#000222
Sicasí, Luis ye un home fechu coles sos cualidaes, exerció de padre de los hermanos más pequenos pola diferencia d ́edá. facedor de munchos oficios, chigreru, comercial de vinu, mecánicu, tresportista y un pocu aventureru, colos sos raigaños, piensa nel so verde, nel so mar... entemez la vida de neñu asturianu y d ́adultu arxentín y con señardá. Luis enxamás s ́esmoleció por iguar papeles, nin pidió la nacionalidá nesa nación d ́acoyía pa exercer drechos, nunca nun quixo dir a votar. Pa qué votar si n ́España nun se vota, cabilga.
#000223
Coles sos aventures, amores y desamores. Una muyer y un fíu que a la fin llevó-ylos el vientu y güelta a comecipiar. Depués de munchu tiempu cortexar y dos güeltes en moto pela Arxentina, pudo dir a México pa poder volvese a casar a l ́algame de la felicidá.
#000224
Llegó Clau y la estabilidá, otru fíu, un regalu de la vida pa un home mayor que-y fai lluchar. Pero nun escaez los sos raigaños, entá mira la mar, deprende a Clau a nadar enantes qu ́andar, fala y fala-y d ́Asturies y de la so Villa, de la casa de so güela, del ventanu pel que mira pa la ría, y cuenta-y los cuentos de la paparrasolla que-y cuntaba la so güela na cama mientres lu acucaba...
#000225
Mientres Clau diba medrando diba deprendiendo y viaxando pela Arxentina, llevólu a Córdoba pa que viere lo más asemeyáu a Asturies, les montañes, los ríos, los valles, mientres se quedaben nel campu en carpa, en mediu la nada. Clau tamién mira pa la mar, tien la pebida semada y métese a nadar. Qu ́ilusión, enraigonáu coles hestories de so pá, sentáu nel muro nel puertu de Buenos Aires, coles piernes colgando y compasiando golpes colos calcaños nes piedres del muro amira la mar y persabe que dalgún día tien que cruciar, anque tamién sabe que naide lu va esperar, fadráse mui llarga la espera pa poder entamar.
#000226
Pasa ́l tiempu y Clau suaña, suaña que viaxa. Depués de media vida entrúgase que sedría de la casa de so bisgüela, del pueblu y de los collacios de so pá, siente Asturies y siente enforma que so pá y sos güelos enxamás pudieren tornar. Llega payares de 2017, llogra ́l pasaporte español, nun pue desplicar con pallabres lo que siente cuando-y lu dan. Vase al puertu de Mar del Plata, sentáu nel muro, los mesmu que cuando yera neñu, colgando les piernes y compasiando los golpes nes piedres del muro colos calcaños y cola sorisa na cara, amira la mar.
#000227
Llee, mira videos, mapas, Google Maps, redes, yá conoz Asturies y la Villa. En Mayu de 2018 fai avíu pa entamar, el so viaxe va ser mui distintu del de so pá, trece hores d ́avión, agora ensin duldes. Esnala, trece hores de palpu fuerte nel corazón, llee y mientres-y cae ́l llibru de la Hestoria de Villaviciosa na cara, duerme y suaña, como ́l rei Carlos I llega a Tazones, pero ensin séquitu y nadando, naide sal al so alcuentru, anda y cuerre pela carretera, sabe que ta cerquina de San Martín del Mar, t ́ablucáu colo que ve, anque conozlo peles semeyes, abellúgase nel pórticu la Ilesia y siente la maxa ́l texu, onde so pá xugó colos sos collacios al cascayu, la piesca y la maya, onde ficieron engarradielles y-yos cuntaron cuentos y lleendes, mira ́l cementeriu onde de xuru tien a sos bisgüelos, caleya buscando una casa que tea un ventanu onde se puea ver la ría, la que tien un cuartu onde a so pá-y cuntaben un cuentu mientres lu acucaben de neñu.
#000228
Caleyando ́l Cualmayor atopeme con una bruxa antroxada de curuxa.
#000233
Taba onde la fontona de Maniel d ́abaxu, el meyor allugamientu pa dexase llevar pola maxinación suañadora. Quedé alloriáu cola entruga, senteme xunto la fonte y esfregué los güeyos y bebí un pocu d ́agua fresquino del cañu y dixi...
#000234
La bruxa sabe too lo qu ́asocede pel pueblu. Allúgase onde meyor-y peta, nos carbayos, na tilar, nel aleru ́l llagar, nes encines y lo que nun vía élla dicín-ylo, que pa eso tenía daquién: el raitán, la rata ́l siestu y pela nueche l ́esperteyu...
#000237
Llamábase Melín y yera un rapaz que vivía colos sos pas y los sos güelos, yera mui arteru, trabayaba tol día, enxamás se quexaba, facía arrimu a los vecinos, echaba un gabitu ellí onde lu precisaben y yera mui queríu pola vecindá. Folixeru, tenín d ́él alcordanza pola chancia que facía y tamién un pocu traviesu.
#000238
Nel pueblu facíense sestaferies pa delles llabores. Melín enxamás faltaba, prestába-y muncho xuntase pa les andeches y por mor de la so gracia, dende que nun vien, échenlu abondo en falta. Tou ye fachenda, tou ye chancia, muncho trabayu y arrodiáu de xente vieyo, mui candial colos sos güelos, ye lo qu ́hai na so casa.
#000239
Na casa de so, yá barruntaben lo qué facía y allendaben pa que nun colare. Yera so pá ́l que diba peles nueches al so cuartu col candil a mirar si taba, emburria la puerta un poquiñín y ve a Melín dormíu y bien tapáu. Asina yera, facía tiempo que nun faltaba.
#000244
- Non, Carmina, mañana nun vengo, la selmana que vien, de xuru.
#000248
Cuando xubía pela cuesta pa casa la moza, la nueche taba mui prieta, pero Melín conoz perbién la caleya. Col farol prendíu pasó ́l ríu pol atayu, y como na cuestona yá nun lu precisa, mátalu enantes xubir, pero caleyando, mete la pata nun folleru.
#000254
Paez otra nueche cuando torna pa so casa. Ta perguapa la lluna, asína caleya faciendo solombra, tanto que paez pel día, qu ́allegre baxa...
#000256
-Que guapa ye Carmina, ai... Si pudiere tar perhí tol día, qué prestosu sedría...
#000257
Amira pal suelu, ximiélguense los árboles cola lixera brisina y nótase ́l movimientu les rames que facen solombra.
#000258
De manera repentino, siente que dalgo crucia ́l camín... Queda paráu, nun ye un melandru, nun ye ́l raposu, tampoco un xabalín, paez un home vieyu, un sostrón vistíu con felpeyos, lleva un sacu de capiellu y debaxo ́l calzón... paez que tien les pates de castrón.
#000259
- Facer... facer nun fago nada, namás que pasalo perbién y xixilar. Conózote, fuisti ver a Carmina, ayeri llendasti les vaques nel re, güei tuvisti cavando tres la casa y cuchasti na güerta. Selo too. Agora vas con priesa, tienes que llevantate tempranu, perque a to pá nun se-y escaez que tienes que catar... A nun ser que quieras dir a un llugar mui guapu, onde hai daqué que de xuru te va prestar.
#000262
- Melín, ¿nun sabíes que mañana vien l ́alguacil coles cartes pa llamar pa la guerra a los mozos? Yá les dexó n ́otros pueblos. Tan na busca voluntarios, hai que facer les llistes y precisen soldaos pal exércitu. ¿Prestaráte Melín, quies dir? Nun dexes a tos pas, nin dexes a Carmina, amás, precísente los tos güelinos.
#000268
Los pas y los güelos xúntense nel cuartu colos güeyos arremeyaos.
#000286
- Qué fizo ́l rapaz, llargó ensín dicir nada.
#000287
Nun saben qué facer y entamen dir a buscalu pel tou ́l pueblu. Xuben pelos praos hasta ́l llanu, caleyen pa la Quintana y Toroyes, depués baxen pa la Vega y los Casares, peguen la vuelta pal Fongabín y pela cuesta hasta les Tarandielles, xuben pa La Pría y l ́Oteru. Naide sabe nada, naide lu vió. Entós baxen a Mestres y pela vera ́l ríu fasta ́l molín Nuevu, ta xente moliendo, tamién entruguen, pero naide sabe nada de Melín. Dende esi momentu cuérrese la voz pel pueblín, desapaeció Melín y naide sabe ónde ta.
#000289
Mentantu, el diañu cuenta-y hestories del pueblu, cuenta-y lo qué fai y per ónde anda. Diz-y a Melín que yá nun sabe los años que tien, que yera vieyu cuando ñació ́l so güelu, que-y paez que tien polo menos doscientos.
#000290
Cola apariencia de rebecu, Melín cuerre a les mecedures, y ve al so pá sacando ́l ganáu. So ma tien la guiada na mano pa falar les vaques pal prau.
#000292
Sigue pela caleya, so ma lleva les vaques a beber al ríu y mételes nel prau. Dexa la guiada dientro, echa los reyones y torna pa so casa. So pá saca ́l cuchu del corral y la so güela lleva nel mandil unos garabinos pa prender el llar. Cuando llega ma a so casa, diz que va dir a La Pría y enfila cuesta enriba llevando una vela que va a poner na capiella de Santa Llucía. Quédase rezando un poqueñín: "Santa Llucía, Santa Llucía, fai pa que venga lluéu Melín, meyor güei qu ́otru día". Santíguase y fai una promesa a la Virxen.
#000294
Alcuérdase no que-y deprendió Pepón: "Tienes que facer enriedos, escuender preseos, cambiar vaques de praos y los burros y pollinos nes cuadres del vecín". Cómo-y presten les engarradielles ente vecinos. Siempres ta cuando alcuentren el pollín pastiando nel prau del vecín y dacuando fai daqué, t ́atentu pa tar perhí.
#000299
Bien tempranino Delmira entama escapase a entrugar a casa Carmina, depués de facer les llabores y almorzar arranca pa enriba. Pasa ́l ríu por Mestres y xubiendo la cuesta, a la vera ́l camín, atopa ́l farol.
#000302
Cuando llega a casa Carmina, tan toos y entruga si Melín tuvo perellí los últimos díes.
#000307
- Sí, sí, tuvo equí fai tres díes, dixo que diva venir otru día.
#000308
Al diañu, agora présta-y andar pela nueche pel pueblu y anda pelos sitios qu ́enantes nun conocía, peles fontes y pelos montes. Cuántu-y presta ́l Cualmayor, la fonte ́l pidal en Maniel d ́arriba, la fontona, el pozu ́l barcón nel xagual y abellugase na paré ́l viciosu. Asitiáu perende y cabilgando cómo facer lo que-y deprendió Pepón. Pero a la fin, siempre curia a los de casa de so. Güei Delmira garró unes velines caleya pela Quintana camín de Toroyes...
#000310
- ¿Ú va Delmira? Cabilga ́l diañu.
#000311
Antroxáu de corzu, síguela ente castañales y carbayos, ensin dexase ver. Delmira cola pena nel corazón, nun pue col alma. Sele, con tristura y col enfotu na Virxen del Carmen, caleya camín de Toroyes, va pone-y unes velines y rezar unes oraciones.
#000312
A Mel yá-y dura, nun acaba llegar Delmira, yá atapez y entama dir a buscala caleyando pa l ́Oteru, alcuéntrala nel llanu y tornen xuntos pa les mecedures, al pasar pela cruciada les caleyes pa la Cotaraxa y La Pría, Delmira garra les madreñes que dexó metíes na sebe y baxando pel re Delmira zarapica, Mel anda voláu y gárrala pelos cadriles, baxen garraos ensin dicir nada, Mel caleya mui pensatible, cuántu tiempu fai que nun la garro pel cadril, mirándo-y con tristura la cara..
#000315
Una vegada qu ́andaba pel Xagual y una muyer taba llavando ropa nel pozu ́l barcón y taben les sos fíes dando-y arrimu. El diañu taba sonsuañando una oveya y facíase que pacía cerquina. Una de les fíes tenía sede y púnxose a beber na poza. Enantes beber nes poces o regatos, deprendiéronla a facer cola mano la señal de la cruz tres veces penriba l ́agua mentantu canta: "Perequí pasó Xesús con tres veles y una cruz y díxome que bebiera tou l ́agua que quesiera menos tres paparaos que los echara afuera". Entós la oveya desapaeció.
#000320
Yá pasaren munches décades dende la primer nueche que Melín pasó sólu y nun vió más a Pepón. Agora tamién allégase a los pueblos de llau, cerquina la mar, pero torna lluéu, na so aldea présta-y más gastar el tiempu.
#000321
Cuando un vecín llimpiò la fonte la Vallina va pocu, atopóse con un abellugu baxo la sebe y ropa y calzáu vieyo nel suelu, el diañu fizo l ́abellugu nel matorral na fonte a mou de cuévanu y ellí taba bien tapáu. Una vegada l ́añu mientres les fiestes tenía que dise, ente voladores y fueos d ́artificiu nun lo pue aguantar, anque pel día sonsuaña dalgún bichu p ́andar perende. Esfruta muncho dacuando escuende preseos a los paisanos vieyos. L ́otru día ́l diañu torna a dexalos nel mesmu sitiu.
#000322
Pelos branos dacuando los mozos y moces tornen de les fiestes méte-yos miéu y provócalos, llámalos dende lloñe, bérra-yos y glaya l ́altu la lleva. Ánque-y presta, yá ta cansáu d ́andar pela nueche.
#000323
Sicasí, un día l ́atapecer, allégase a les mecedures. Delmira ta sentada delantre casa, namás queda élla na casa ́l ríu, yá finaron toos. Nes arrugues de la so cara vese ́l rictus de soledá. Enxamás supo de los sos fíos, ún nun tornó de la guerra, otru llargó ensin dexar seña. Mirando pal cielu nun alcuentra consuelu y cola cabeza gacha mira pal suelu. El diañu pega un glayíu. Delmira llevanta la cara, pel oídu entró una voz perclara, nun tien denguna dulda, iluminóse-y la cara.
#000324
El diañu llarga pela contorna y ye testigu mudu a lo llargo del tiempu de ver caer les cases zarraes na rodiada, les capielles del pueblu, Maniel d ́enriba, Maniel d ́abaxu, el molín de Mestres y la qu ́enxamás escaeció, les mecedures. Agora anda a la gueta de sofitu.
#000325
Siento ́l pitu la furgoneta ́l xeleru pela Vega. Pensatible torno pa la mio casa, pel camín nun quito de la cabaza ́l mio suañu.
#000329
Pasaren munchos años y nel pueblu escaeciose que desapaeció un mozu, naide fala d ́éllo. Na casa les mecedures vivieren otres families pero agora nun queda naide nin queda casa. Na memoria ́l pueblu sábese qu ́ehí vivió xente.
#000330
Home, nun mos viemos dende setiembre y nun voi dexar nada en papu y vas tener qu ́oyime, fai tiempu que nun sé nada de ti y manca, espero tener la oportunidá de pidíte esplicaciones y tu de dame les tos razones. Alcuérdome dellos planes que ficimos y quedaron pendientes pa cuando torne a Madrid. Si, escríbote, nun fai falta que diga ́l to nome, namás que lleas un pocu yá sabes que ye pa ti, ún al qu ́alcontré nuna cai y del que tuvi la suerte de faceme collaciu, aquél que taba siempre dispuestu y afayaizu y collaciu de los de so, entamamos l ́amistá y demostrasti que ties un corazón más grande que tu, regalando xenerosidá y tiempu. Ficisti de guía, ficisti qu ́ún siéntase atopadizu na to compañía.
#000333
Asina pasamos díes xuntos dando ́l paseín peles cais averaes a to casa y, voi dicítelo, cuantu me prestó la to reacción cuando ́l xueves esperéte al salir de misa, prestóte tantu como a min, cola to cara de plasmu y garrándome pel costazu ensin disimulu y pasiando peles cais pa la to casa. Falamos muncho como siempre nos llugares más afayaos onde tuviemos los momentos más íntimos de la nuesa amistá, teníes güeyu pa escoyer los sitios perfeutos onde paez que tabes en paz col mundu y sentaos de frente, onde mirase a los güeyos pa falar yera lo más natural p ́amosar l ́afinidá.
#000334
Pero escaecisti dicime dalgo y manca, pero voi disculpate, pienso pa min qu ́igual nun te dio tiempu. Nun me dixiste que yá nun me esperes más. Dexo que pase l ́aire seliquín pente les cañes del to silenciu, mentantu ́l golor de la cerveza 00 ñúblame ́l recuerdu de la verdá de la vida y sintíme xixiláu dende la to ventana con sentimientu y manca cuando pienso, cuando aliendo, cuando dame l ́aire na cara y miro ́l cielu buscando la to mirada y el to recuerdu, máncame nun alcontrar nada y mirar pal suelu. El día que mos alcontremos nuna cai del to cielu, daréte una sorisa y la lluz na nuesa cara illuminará l ́universu.
#000337
N ́Uviéu añu 1957, acaben d ́operame d ́anxines y toi na casa de la tía María, yá fai 80 años y les sos fíes regalaron-y pel so cumpleaños una edición de los sos rellatos, poesíes y dedicatories escrites n ́asturianu y castellán, les que nun taben asoleyaes, too lo qu ́alcontraron, pa élla yera tan cenciello escribilo como perdelo. 150 exemplares que yeren pa regalar ente la familia y allegaos. A la so sobrina, mio ma, dio-y ún, esti llibro caltiense en casa de ma dende entós.
#000338
Ñació en Caravia en 1877, coetánea de Pachín de Melás y facedora de la obra de so enantes del xurdimientu.
#000339
Facía 10 años que taba xubilada, foi maestra en dellos pueblos: Cabranes, Cuideiru y tamién n ́Uviéu, collaboradora del diariu Rexión y conferenciante na Escuela de Maxisteriu. Nun se-y conocen alderiques nin posicionamientu políticu. La comunidá educativa, a la so reconocencia, dio-y el so nome a una escuela de neños pequenos n ́Uviéu: María Balbín.
#000341
Ta la casa metía nel monte y pa llegar, hai que dir por caleyes cuestes y bien zarraes con
#000348
sebes y árboles, hai que tar yá bien cerquina pa vela. La casuca ye mui pequena y asitiada
#000349
nun oteru y tamién rodiada d ́árboles, dende ellí vese tola vega y l ́aldea.
#000350
Xuntáronse dellos rapazos y entamen a dir a golifar, cuando s ́averen a esa casa mui
#000351
Güei Ricardín ta picando lleña. Ricardín ye mozu, sal pocu de casa, baxa a l ́aldea de
#000354
güerta, namás tienen dos vaques ruines y la burra. ¿Entós, qué maíz lleva Ricardín al
#000356
aldees y camuden de pueblu en pueblu, unes vegaes baxen al de so y tienen vezu de dir
#000358
vida, dixeron-y que fuera a ver a Segunda, de xuru que-y camuda la suerte.
#000372
a élla nun-y gusta muncho, los pas tampoco la dexen dir a la ciudá...
#000376
monte. Nun conoz a Segunda, depués de pensalo muncho arremángase pa dir vela pa
#000378
Depués del sustu la caleya, baxa pala so casa. Miráu dende equí que guapu ye ́l mio
#000380
pueblu. Sabel ta contenta y enfotada que va camudar la so suerte...
#000381
Los tres neños anden drechos pala antoxana onde Ricardín pica unos garabinos de lleña.
#000382
-Hola Ricardo, ¿tas picando lleña pa to ma?, hai qu ́escalecese atizando ́l llar- diz Pepe.
#000385
Ricardo asiente cola cabeza, ye de poques pallabres y entovía ta confundíu.
#000387
Los guah.es siguen col plan, quieren ver a so ma, entamen la manera d ́entrar na casa.
#000388
Paez más vieya de lo que ye, ta sorda comu un topu y fala a voces...
#000400
Los neños ponen la lleña enriba l ́otro y entruguen si traen más, mentantu qu ́Andrés
#000401
Enriba la mesa hai una fardela con maíz, tres la puerta ta una pita caldiando güevos y
#000405
forgaxes y garabinos tiraos pel suelu, un calderu colgáu nes calamilleres y otru nel suelu
#000406
Andrés repara nel ventanucu, ta mui baxu y queda paráu, enxamás debió abrise, el
#000409
ná y cuntalo depués a los sos collacios: una palmatoria cola vela gorda, una botellina
#000412
-Ricardo, dayos una galleta, esperái un pocu rapaces-, diz Segunda.
#000421
Nun dixeron más y tornen pal pueblu ensín atrevese a entrugar.
#000423
Baxen la caleya pal pueblu, falen de too, que si Ricardín t ́afatáu, la vieya qué rara ye,
#000426
Sabel xube de la fonte col calderu na cabeza, yá sabe que Ramón ta nel práu de la vega
#000430
col so pá cargardo ́l carru de pación, violu cuando baxaba.
#000431
Ensín parar, Sabel caleya pa casa cola idea de tornar.
#000440
Ramón y so pá siguen cola llabor, el pá diose cuenta de la chancia de Ramón.
#000441
Taben oyendo “L ́Inpector Robert”, nun lu perdín por ná, taben comu a misa.
#000451
So ma afalágala, caltién-y la esperanza.
#000457
Sabel comu da vezu, torna colos calderos d ́agua de la fonte caleyando con procuro.
#000460
Candanguera ta la Villa nel somantu de Cubera, cúriala con ciñu comu si fora la so neña.
#000465
Pañen los mozos les mazanes, gárrenles d'enrriba que tan más sanes.
#000466
Llímpien el duernu y los mayos, pa facer el zusmiu pala Portalina, nagua per éllo, comu tolos años.
#000467
Tiren voladores y pela cuesta, xuben les gaites y el ramu pala ilesia, tres el ramu van neños y mozos, nel pescuezu amarráu, orgullosos, lleven un pañuelín moráu.
#000469
Toos metíos na cascarina, pa esfrutar la danza en silenciu y respetu a la so Santina.
#000471
Vive n ́un pueblu onde les cases tan separtaes unes d ́otres, a la so casa llégase por un camín que fina n ́élla y malpenes vese, ta metía ente sanxuaninos, lloreos, pumares, nozales, naranxales y el llimonal, praos y tierres de la mesma propiedá, un llugar onde rescampla la naturaleza. Ye ́l tiempu de los páxaros, ya ficieron los ñeros y Paco tien entamáu dir quitándo-yos un güevu cada día nos ñeros qu ́asistió. Na so casa les andarines tienen ún nel aleru y otru na cuadra, pero nun garra los güevos, los que más-y presten son los de pega, ñervata, cuervu y anda peles pumaraes xunto a los bardiales curiando los glayos, anque pa los de pega y cuervu hai qu ́esguilar muncho, t ́avezáu y esguila bien, a vegaes nun pue, tamién los de cerrica, raitana y bruxa, anque d ́éstos garra pocos, da-y pena.
#000473
Tien una caxa puros pa guardalos, garró un pocu salváu pa ponelo debaxu pa que nun-y ruempan. L ́añu pasáu garró más de 40, dengún guah.e del pueblu garró tantos, esti añu tamién quier garrar munchos, sabe onde tan asitiaos los ñeros y anque otros neños tamién saben dalgunos, él esguila enforma y hai neños que nun s ́arremanguen.
#000474
Los páxaros tan caldiando, yá nun garra más. Fasta que fagan folixa de la tortiella de güevos de páxaru entretiénense con garrar grillos, los neños xúntense pa dir a éllos, métenlos n ́una caxa de zapatos con furacos na tapa. Anden peles camperes y praos, con curiáu, hai paisanos repunantes, que si s ́enteren qu ́anden pisando la herba, fácenla bona. Son mui curiosos pa sacar los grillos, meten una herba fina na grillera y xorrascando un pocu sal el grillu, a vegaes sal de culo, si ye grilla déxenla, si ye grillu a la caxa. Paco suel llevar una botella d ́agua, si cola herba nun sal, entós echa un pocu d ́agua. Acabante l ́agua tamién val mexar na cueva.
#000475
Les vaques tan xunto a la portiella, abre y enfilen pela caleya pa la cuadra, sígueles ensín tener qu ́afalar, tienen sede y cuerren pal bebederu y al pasar pola rozona, siente dalgo que rebulle ente ́l rozu, repara n ́ello, súbese na muria y ve un cuervín ensín plumar, blinca la muria, mira pa enriba y ve ́l ñeru no altu l ́ocalitu.. garra ́l cuervín y mételu na caxa ́l grillu, cuerre pala so casa. Yá bebieren les vaques y afálales pala cuadra..
#000483
Paco garra un caxón de madera, pon un pocu de herba seco abaxo y una tabla enriba y déxalu na cuadra, va pa la güerta a la gueta de merucos, fai unes teñaces con un palín de madera verde pa cebalu, quita la tabla, el cuervu ta asustáu, nun abre ́l picu.... Nun-y pon tabla, dexa un sacu p ́enriba.
#000488
Namás llevantase l ́otru día, Paco va ver al cuervu, quita ́l sacu, ta enñeráu nel caxón y mira pa enriba, gárralu, ta calentín. Entruga a so pá qué-y pue dar de comer, nun quier los merucos. So pá camienta que va morrer, que ye mui pequeñu y cuénta-y cuando élli yera neñu y crió ún, cebolu con torta bien remoyáu en lleche, llueu yá comecipió a comer sólu y túvolu munchos años.
#000489
Foi pasando ́l branu y Perico foi plumando y medrando, Paco sácalu al sol, Perico estira les ales y anda un pocu pola antoxana y da-y da comer, Perico yá abre solu ́l picu, amás de pan remoyáu tamién come cachinos de merucos que rebusca Paco.
#000496
Perico anda y da blincos cada día más llargos, yá esnala unos metros y ta bien plumáu, namás-y falta un pocu per baxu les ales. Que plumes tan prietes y brilloses.... ta bien cebáu.
#000497
Ramón garra ́l cuervu y tíralu l ́altu, esnala munchos metros fasta cayer de focicos nel suelu.
#000501
Un día taba Perico pola antoxana, sal Paco de la so casa y nun ve ́l cuervu, mira pa tolos llaos y nun alcuentra a Perico. Paco per esmolíu pidi-y sofitu a so pá, van tres la casa, na güerta tan tres cuervos, dos tan picando a Perico.
#000504
Paco garra a Perico y mételu na cuadra, peslla la puerte d ́abaxu y déxalu coles vaques, onde Perico anda baxu d ́élles y baxu los comederos col curiáu que precisa. Yá-y falta pocu pa esnalar.
#000507
Dacuando sal Paco de casa alcuéntralu xubíu na puerte d ́abaxu de la cuadra, quier dir a garralu y esnala fasta ́l teyáu l ́horru. Paco entra na casa y diz a so pá que nun pue garrar a Perico qu ́esnaló fasta l ́horru.
#000508
-Nun t ́esmuelas-, diz so pá, -nun sabe atopar pa comer, baxará namás que tea fame-. Paco garra la llata y pon-y comida, entós baxó Perico a comer. Prestó-y, paez que so pá tien razón, darréu va da-y pa comer mui pocu.
#000509
Paco garrolu mientres comía y cola tixera cortó-y un poquiñin la pica les plumes más llargues y dexolu nel suelu col enfotu que nun esnale..
#000511
Nun sabe chillar como lo facen los cuervos, fai soníos guturales, ente cuervu, pita, humanu...
#000513
Paco llévalu a xugar colos sos collacios cuando se xunten pol pueblu. Cuenta-yos que so pá tamién tuvo un cuervu y nomábase Perico, que sabía falar y tuvo na so casa munchos años fasta qu ́un neñu pego-y un peñazu col gomeru, al paecer, tenía ́l vezu de robar dalgo que seya brillosu, amosaba daqué pa escondiellalo al rodiu na casa..
#000514
Como tolos años na primavera entamen xuntar güevos de páxaru y dir a grillos, dellos tamién quieren garrar un cuervu pa crialu como ́l de Paco.
#000515
Un día pela mañana vieno a casa Paco un vecín, mui alteráu, cuenta que Perico ta sacando ́l maíz de la so tierra y nun fai casu de los espantayos...
#000517
-Home, si Perico come equí..., nin sabe buscalo....-, diz Paco.
#000519
Paco ensin facer muncho casu dixolo a so pá.
#000521
Tan los neños mui afanaos, toos anden a ñeros y guardando güevos. Pásenlo bien xuntándose ́l día que facen la merienda cola tortiella de güevos de páxaru.
#000523
Paco agora nun mira mas que pa los árboles, presten los ñeros de cuervu, dixo-y so pá que tamién pue criar un pegu..
#000524
Paco nun hubiere vistu a Perico en tola mañana y agora nun ta perellí.
#000527
Paco mira ́l teyáu y llama a Perico, desesperáu, da la vuelta pela contorna la casa ensin atopar a Perico, ¿onde tas Perico?, -Perico, Perico-, Perico nun glaya.
#000528
Pela caleya va pal monte sumíu nel recuerdu, amira l ́altu los árboles y nagua pel airín frescu, un bandu cuervos fácense oyir esnalando pol cielu. Ve un ñeru lo altu ́l carbayu, -de xuru que tien daqué-, Paco esguila l ́árbol, anque nun garra los güevos. Los páxaros esnalen pa defender el so ñeru col traxe prietu... baxa del carbayu y cavilga pa sí.. criai ́l cuervu. Coles mancadures nes piernes de rozar la corteya ́l tueru col pelleyu, torna pa casa, el soníu de los páxaros ruempe ́l silenciu petando de misteriu la caleya y el so recuerdu.
#000529
Yeren munchos en ca güelu, Rosina col hermanu pequeñu, sos pas y sos güelos. L ́hermanu mayor fuese de criáu pa una casa onde lu tenín manteníu y facía arrimu dende que dexó ́l colexu. Rosina dormía cola so güela nel cuartu d ́abaxu, nos cuartos d ́enriba dormía ́l güelu col hermanu pequeñu y n ́otru sos pas. Embaxo, amás del cuartu ta l ́estregal, col llar nel requexu d ́atrás, na paré ta ́l fornicu onde se mete ́l rescoldu pa tapar les tortes envueltes en fueyes de berces pa meteles na forna, que ta fuera cola boca dientro l ́estregal cerca ́l llar, pa cocer la boroña y el pan. El suelu ye de tierra, ye Rosina la que llimpia, barre, saca la ceniza, trae l ́agua.
#000532
Tolos diés trae un ramascu y failu garabinos y la so güela fai llumbre nel llar, la qu ́atiende ́l pote colgáu les calamiyeres o ́l cazu puestu nes trébedes. Caún tien su sitiu na casa. L ́estregal ye ampliu, amás de dellos preseos tres la puerte d ́entrada, tamién tien los enseres y muebles que precisen n ́aldea: la masera, el palancaneru, la espetera, el vasal y la tina de medera, pegáu na paré ta l ́escanu, delantre ta la mesa coles tayueles, tamién hai dellos riestros pel suelu. Los neños y los pas siéntese nes banquetes y tayueles, nel escanu, la güela y el güelu, nel so sitiu, xunto ́l palancaneru. N ́una paré ta la ferrada, onde cuelga la chocolatera y la caldera. Los murios nel requexu ́l tan prietos pol fumu ́l llar.
#000533
Los güelos ven polos güeyos de Rosina, ye frescura na casa, enfótense n ́élla pa too lo que precisen, lleváronla a toles xeres, dacuando yera pequeña cuántu l ́arrecostinó ́l so güelu, deprendió d ́éllos tolos cuentos, cantares y l ́hestories del pueblu...
#000534
Yá van tres años que Rosina nun va al colexu, llee, escribe y sabe les cuatro regles, fai les cuentes, sos güelos y pas, malpenes saben firmar, anque si cuenten perbién les perres. Delles nueches Rosina llee-yos del llibru qu ́hai na casa, tamién reza ́l rosariu enantes de cenar...
#000535
Ta ́l so güelu nel so sitiu, nel escanu, xunto ́l palancaneru, arrimase Rosina y siéntase nun tayuelu:
#000540
-anque seya pa trabayar naguo dir güelu, equí nun quies poner la lluz, güelina entovía fai la llume nel llar, tampocu quies poner la cocina de fierro, n ́Uviéu hai lluz nes cais y cocina carbón y lluz nes cases, voi trabayar con procuru, voi dir a misa a la Ilesia de San Xuan y pasiar peles cais-....
#000543
- n ́Uviéu hai munchu pa ver, el parque San Francisco, fontes perguapes, pues dir a pasiar xunto la catedral, La Escandalera.... fadrás coyacies, conocerás muncha xente y deprenderás-
#000546
-pá, dacuando teas que dir a la Villa fala col señor, que voi dir pa Uviéu-
#000549
So ma sentada n ́una tayuela amira pala paré, nun quier dir escontra Pepe, duel-y, paez-y mui neña p ́andar pol mundiu, anque como diz Pepe, tien qu ́aprender. Cae na cuenta que pa dir pa Uviéu hai que llevar ropa, entama dir a la Villa a mercar teles pa face-y dos vistíos y zapatos a Rosina. Merca una meletina, entama l ́equipaxe.
#000554
Que contenta ta Rosina, cuando llegará ́l día. Los sos güelos tan ablayaos, que tristura na casa ensín Rosina, quédamos Pepín, qu ́arteru ye, yá fai arrimu a so pá y bien mandáu. So güelu cayó na cuenta, l ́escaezu de Monchu, la marcha de Rosina, manca y duel muncho... y ta perdiendo ́l mandu.
#000555
Voime ́l llunes dixo Rosina. Llevántense tempranu, na casa naide diz una pallabra, cola maleta apareyada almuerza. Sos güelos ensín llevantase entovía, va pal cuartu a dici-y adiós a la so güela, que yá ta llevantada, da unos conseyos y afalaga a la so nieta. So güelu ta nel so cuartu entovía, sube sele, nun sabe que-y va paecer.
#000556
Baxa Rosina pa l ́estregal y abrázase a so ma, a Pepín y a la so güelina, garra la maleta y col so pá entamen camín pala Villa......
#000561
Llevántase ́l güelu, antaina a baxar les escaleres enantes que cole Rosina...
#000562
-Rosina, Rosina-, da un glayíu cuando yá taben separtaos de la so casa, Rosina mira p ́atrás y ve venir al so güelu y torna ́l so alcuentru.
#000563
Rosina queda parada, so güelu mete-y les perres nel bolsu y gárrala con tola fuercia que tien como enxamás fizo, nun la dexó ve-y los güeyos, torna pa casa ensín dicir ná, mientres cola mano llimpiaba la cara.
#000565
N ́estación ta una señora esperándola.....
#000567
Entama Rosina dir pal pueblu pa ver a los sos güelos. L ́ama diz-y que tien qu ́esperar a la selmana qu ́entra, da-y les perres y tres díes, Rosina merca unos dulces pa los de so casa y apareya la maleta y torna na camioneta pa l ́aldea.
#000574
Llega l ́atapecer a la so casa, abre la puerte d ́enriba, una bombilla cola lluz marillenta cuelga del techu, so güela sentada n ́una tayuela delantre la cocina "Bilbao", so ma faciendo torta na chapa, Pepín sentáu na banqueta rezando ́l rosariu y so pá nel escanu... xunto ́l palancaneru.
#000575
Llevántense ceo pela mañana, almuercen, pon los escarpinos coles madreñes y marcha con Pepín pal campusantu. Rosina cunta daqué d ́Uviéu......
#000577
- ta perguapu Pepín, siacasu, pa dir velo, nun t ́enfotes n ́Uviéu-
#000579
Dende la edá media fasta comencipios del sieglu XX cultivose ́l llinu en dalgunes caseríes de nuesu conceyu. Cuéntase que tráxolo p ́Asturias dende la Galia l ́emperador Augusto, anque agora n ́Asturias yá nun se cultiva vense varies especies espontánees que tan peles veres de caleyes, tierres y praos.
#000583
Yá lo cuntaben los sos güelos a los de nos, cómo amugaben el llinu nel ríu, una xera que facíase en delles parróquies pela ribera del ríu Llinares, anque tamién se facía n ́otres caseríes d ́otres aldees. Yera una actividá complementaria a les llabores del campu, nun yera un cultivu xeneralizáu, podíen facelo daquién tuviere les condiciones pa éllo: tener sitiu p ́amugalo y secalo, amás de tener los preseos que se precisen y tener el dominiu de la técnica del cultivu y del procesu del filáu. Asina facíalo María la de l ́Erón, mui nomada, dicín que yera la meyor filadora de la rodiada. Yá na seronda, entama preparar el llinu pa filar, llabor na que precísa arrimu, na casa de so aconceyen tolos años dellos vecinos, mozos y moces pela nueche pala llabor.
#000584
Sémase na primavera y coyéchase acabante ́l branu. Nun-se siega, arríncase col raigón dacuando ta pa ello y fácense manizos qu ́amárrense bien con filos d ́estopa o blimes, llímpiase bien de tierra y ponse a secar nel corredor, María poníalo nel de la panera, dacuando ta bien seco gárrase la llinaza pa la siguiente sema, depués hai qu ́amugalo nel ríu unos ocho díes, allúgalo sofitáu con priedres nun remansu col enfotu que nun lo lleve la corriente. Esa actividá pudo da-y nome al nuesu ríu Llinares. N ́otres cases onde ́l ríu ta lloñe amúguenlo nun regatu. Llueu hai que secalo otra vegada al sol y nel corredor fasta que te pa machicar. Lo de María ya ta, entama filar, manda avisu a la mocedá que nagüa por aconceyar....
#000585
María curia a Lolo pa da-y l ́avisu, dacuando Lolo pasó col ganáu pa la so casa tamién-y camienta que precisa arrimu pa machicar el llinu.
#000588
N ́esto piquen, María quita la tarabica p ́abrir la puerte....
#000594
-ná, que zarapiqué y metí la madreña na llamarga la fonte la cuestona y entremereme, tuvi qu ́andar buscándola, púnxime guapu, nun l ́alcontraba, ta la nueche mui prieta, nun vese gotera-...
#000596
Tan toos na xera, neños y moces apurren y llimpien la povisa, hai cancíos, los vieyos cuénten cuentos, fácense aldovinances y pídise-yos que cuenten les hestories que yá cuntaron antañu, de llobos y mitolóxiques que-yos prestaben a los neños y perduren fasta los nuesos díes.
#000598
Lo primeru que queda nel restiellu ye l ́estopa, nes siguientes pasaes yá queden les fibres más fines, que gárrense cola mano y pónense aparte nes cestes de banielles, yá queda ́l llinu preparáu. María garra les moces que nagüen por deprender a filar y cola rueca y el fusu van filando con procuro y bien miraes por María, xunto a otres muyeres avezaes. María camienta: -sacai ́l filu bien finu-, mientres s ́arrima a Carmina...
#000601
-Lolo, allumes a Carmina fasta so casa y llueu que te dexe ́l farol nun vayas a allancar-. Fízose la risión...
#000609
Entovía hai qu ́ablanquiar, hai que llavalo munches vegaes y dir asoleyándolo, empléguense materiales naturales: ceniza de roble coláu col agua ferviendo, tamién podía perfumase, facíase con fueyes de lloréu, Toes estes llabores fácense colos preseos apropiaos pa éllo: mazu, restriellu, rueca, trancha, fusu...... en dalgunes cases que se fai esta xera hai telar o col enfotu de mercar el llinu.
#000612
El llinu cultivose n ́Asturias fasta comecipios del sieglo XX fasta qu ́apaecieron otres fibres y material manufacturáu, como l ́algondón. Pel occidente foi perimportante ́l so cultivu. Na toponimia quedaron munchos llugares y apellios rellacionaos col llinu como: Llinares, Llinera, Llino, Llineres, LLinariega etc. Colos granos del llinu tamién facíense fervinchos que yeren bonos pal aparatu urinariu y l ́estómago y cola fariña facinse cataplasmes.
#000614
Esta vegada ye diferente, anque t ́avezáu a desfacese del ganáu que lleve años na casa, maldita gracia que-y fai, desfacese del roxu ye dalgo que-y duel muncho, nun sólo pol rapaz, que va sentilo enforma.
#000617
Criáronlu dende potrín y toos van sentilo, agora ye l ́hora de mercalu, ta picáu y yá nun presta pa ná.
#000618
Xuaco enfurrúñase y métese nel cuartu de so, nun quier falar de que so pá merque ́l roxu.
#000625
Nesto llega ́l burreru col potru, traten y guárdenlu na cuadra y saquen el roxu, que remóntase y nun déxase poner la cabezada. Entós amarren-y un cordel nel piscuezu y tiren d ́él, pero ́l roxu que si quies, nun son quién a movelu, per afogáu rincha dos vegaes y pega pataes nel suelu.
#000626
Siéntese alborotu na carretera, tan pegando-y al roxu que nun quier xubir al camión, entós asómase a la ventana...pega un glayíu, -nun-y pegues al roxu-, el roxu afervolláu, rincha ensín parar pegando pataes nel suelu. -Aguanta roxín que voi buscate-.... cuerre pala carretera y siente qu ́arranca ́l camión. Gachu, torna pa la so casa, pon la mano nel pechu, siente que se-y sal el corazón, amira pala carretera, siente l ́últimu acelerón.
#000628
Yá nos tiempos vieyos esti árbol yera veneráu y formaba parte dalgunos rituales al ser consideráu un árbol sagráu e inmortal debíu a la so longevidá. El texu yera mui apreciáu pola calidá de la so madera. Fueron los griegos los que-y punxieron el nome: Taxus, polos sos aspectos importantes: so resistencia y flesibilidá, árbol de la vida pola so llonxevidá, cola so madera facíense arcos y, pola so naturaleza velenosa yera per conocíu como ́l árbol de la muerte, mui nomáu na lliteratura griega y tamién llatina. La fama del so poder velenosu siguió no llargo de la hestoria hasta los nuesos dies.
#000632
Sicasí, el texu pasó de ser un árbol sagráu a tar en regresión, casi en peligru d ́esaniciu, siendo preciso entamar la repoblación n ́aries favoratibles.
#000633
So cualidá de fueya perenne, so porte y la so llonxevidá, coles rames verde-prietu, yera un llugar p ́aconceyar. Nel mundiu celta adorábense los árboles qu ́habíen vistu y vivíu muncho, testigu sabiu del mundu. Los druidas, coles rames y palinos de la so madera aldovinaben el futuru. Yera per respetáu ́l texu, tenín enfotu que yera eficaz escontra les fades y bruxes nes ceremonies máxiques. El cristianismo incorporolu como símbolo de la vida y la muerte, pasó de muerte y reencarnación a ser de muerte y resurrección y pola so llonxevidá, tamién como símbolu d ́eternidá, que sobrevive más allá de nos mismos. Les persones aconceyaben nel rodiu l ́árbol sagráu pa tar nun contautu d ́arniu espiritual.
#000634
D ́apariencia tristu, ye l ́árbol que más influyó na hestoria de occidente, ye raru que sobrepase los 15 metros d ́altura. N ́Escocia alcuéntrase ́l texu más vieyu d ́Europa, tien más de 2000 años y más de 15 metros de diámetro. Tien una pequena flor verde pa dar un frutu de collor roxu, que ye lo únicu que nun ye velenosu, anque les semilles que caltién son tósiques.
#000635
Árbol de lleenda, como exemplu: entiéndese n ́esti contestu, l ́aconceyu y xuntes de vecinos ficiérense al pie de los texos, baxo la so solombra y afalamientu, onde l ́escenariu valiose pa facer la llei y alministrar xusticia y pa celebrar tolos rituales y acontecimientos importantes de la comunidá. Árbol sagráu pa los celtas y tamién pa los astures dende tiempu inmemorial y d ́otres zones del norte peninsular. Per conocía la lleenda del suicidio de cántabros enantes de ser esclavizaos por Roma. Tamién de galaicos y astures qu ́escoyeron suicidase asina.
#000636
La sociedá celta yera matriarcal y dizse que dacuando una moza escoyia ́l home, tiraba-y unes ramines de texu pa indica-y que la decisión taba tomada, d ́ehí vien el dichu de "tiró-y los texos".
#000637
Alcuéntrense texos en poblaciones montiegues. Foi perseguíu pola so apreciada madera y desapaeció de comarques enteres. Los últimos supervivientes tan en llugares inaccesibles y solitarios de les nueses montañes: na sierra del Sueve n ́Asturies, la braña de los texos en Liébana o la Texada de Tosande en Palencia. N ́Asturias ye frecuente alcontralos al llau de ilesies, ermites y cementerios. Nel nuesu conceyu tamién tenemos texos en dalgunes parroquies, dellos centenarios y monumentales en munchos casos.
#000638
El diariu La Voz de Villaviciosa amplía la información del casu raru del llibru de Harry Potter alcontráu na Ilesia de Seloriu, na peana de la Virxen, coles flores que tenía puestes dende la fiesta Santolaya tiraes nel suelu y otru llibru dientro d ́un cartuchu n ́un bancu d ́atrás y la puerte d ́un confesionariu rota.
#000639
Tamién agora va facer un añu, alcuérdense, que los bancos de la Ilesia apaecieron descolocaos ensín qu ́hubiera denguna razón.
#000640
El periodista Falo Caveda d ́esti diariu, qu ́alcontrábase iguando un reportaxe semeyes na rodiada, comecipió una investigación pela parroquia maliaya onde s ́entamó ́l casu na Ilesia de la venerada Virxen de Santa Eulalia.
#000641
Especulose va facer un añu, conque la fechoría yera cosa de guah.es, pero naide tiró tres d ́éllo.
#000643
Tamién dizse que ye cosa de quinquis, que nun había daqué nos cepos y entós, pa facer dañu rompen lo que-yos peta, pero nun tienen esplicación a lo del llibru.
#000644
Los más vieyos alcuérdense, qu ́enantes la guerra yá tuvieren que vixilar la Ilesia porque dalgunos ateos entamaben quemar capielles y Ilesies, agora tan esmolios, piensen que lo pudieren facer los mesmos.
#000645
Al paecer yá ficieron una entruga l ́Obispáu, de cómo desfacese d ́esi mal que les atormenta.
#000648
El periodista púnxose en contautu con dalgunos mozos del pueblu, pa sonsaca-yos.
#000651
Lo primeru yera escondiellalos, ún queríen dexalu na peana la Virxen debaxo les flores, pero dacuando taben n ́ello, oyen ruíu dientro la sacristía, pensaron que se-y había escaeció zarrar la puerte la Ilesia al cura y que nun había naide.
#000654
Entós, ún escuéndese dientro ́l confesionariu y l ́otru fúgase corriendo.
#000655
Les bisagres de la puerte ́l confesionariu taben forroñoses y la madera un pocu apolillada, queda-y la puerte na mano, teniendo perella hasta que ́l cura, que nun ve les flores nel suelu, entra na sacristía, entós llarga dexando ellí escaecíu l ́otru llibru enriba ́l bancu, que tenín pensáu ponelu na capiella ́l carril.
#000657
LA SERONDAYá nun oimos grillar, nin vemos a les andarines esnalar.¿Onde tan les caparines?Falo d ́esti tiempu, d ́estos díes curtios, del pigazu y del vientu.De la gueta, de la pía, del nordés, de la xelada y del tempranu atapecer.De les esbilles, del pote, de fabada y de la fueyarasca.Cayeren les ablanes, les nueces y les castañes.
#000662
Ye tiempu d ́andeches, de sidra dulce, de magüestos, d ́esfrutar los collores roxos, ocres, meriellos y verdes pola viesca y peles caleyes.De pañar la mazana y del golor de la magaya.LA PÍAEnsín echar el pigazu como ye costume, entamó dir a la pía, estos díes fai un nordés que de xuru baxó pal suelu toles castañes y val más dir a pañales, cuantayá que nagua perelles. Lleva un cestu de berdasques de vares de salgueru.Caleya pal práu la castañalina, onde tolos años recueye castañes dende que yera neña, fai fríu, va abrigada enforma, pero ensín muncha gana. -Porque nun hai daquién les pañe, que si non, equí quedaben- cavilga.
#000663
Ta xunto ́l requexu, onde facía col so pá la cuerra, yera la que diba a buscales mentanto pasaba l ́iviernu.Nel requexu hai un xergón de fueyarasca y siéntase, alcuérdase dacuando yera moza echando-y un gabitu a so pá, afáyase nel sitiu.Ta clisada cola cayida de la fueya, cómo la ximielga ́l vientu. Dende ellí vese la llosa, nun hai gabielles, namás caballos pastiando, cuántu maíz coyeron perende...Cuántu esfrutaron coles esbilles, aconceyando peles cases dacuándo tocaba...
#000664
Les muyeres y los mozos esbillando, los homes enriestrando y los neños apurriéndo. Depués colgábense les riestres nel horru y recoyín la fueya.Mientres, cuntábense cuentos, hestories y lleendes, tolos años yeren les mesmes, pidinles los neños.Amás taba ́l graciosu:, -¿piquen abro?-, -non, sal fuera, porcón-, diz l ́ama.Que prestosa yera l ́última esbilla, alcuérdase de la so, como so ma facía la garulla: mazanes, castañes magustaes, nueces, carápanos, galletes de mantega y sidra del duernu. Llueu xugaben a l ́alpargata.
#000665
Son les once, ye l ́hora na que los martes y vienres vien la cartera tal como ye costume, Mel espera n ́antoxana na so casa. Fai seis meses dende que-y dexaron l ́última carta, tien vezu d ́esperar sentáu nel picaderu, el picaderu de carbayu que fexo dacuándo yera mozu, yá nun-y da usu, namás qu ́esperar el pasu les hores ehí sentáu, dando-y vueltes a la so cabeza, milenta vegaes al rodiu lo mesmo, ta onde meyor s ́afaya, nel so sitiu.
#000668
La carta ́l so fíu ye lu que-y da la esperanza, so únicu fiu ye ́l que-y mantién la cabeza ocupada.
#000669
Allantrones siéntese l ́ecu les campanes n ́aldea nel valle, mientres, pela barra, métese la borrina y tann....una campanada, depués de cuatro segundos, tann... repite la campana.
#000679
Llega a la quintana, saca la carta de la fardela, la fardela de pelleyu, mira pa l ́antoxana, nadie ta nel picaderu.......
#000682